
PËR PËRCAKTIMIN E PROCEDURËS PËR PAJISJEN ME PASAPORTË BIOMETRIKE TË SHTETASVE SHQIPTARË
(Ndryshuar me udhëzimin nr. 476, datë 16.12.2020)

(I përditësuar)
Në mbështetje të pikës 4, të nenit 102, të Kushtetutës; të nenit 6 dhe të pikës 2, të nenit 11, të ligjit nr. 8668, datë 23.10.2000, “Për pajisjen e shtetasve shqiptarë me pasaportë për jashtë shtetit”, të ndryshuar, të ligjit nr. 9972, datë 28.7.2008, “Për ratifikimin e ‘Kontratës koncesionare për prodhimin dhe shpërndarjen e kartave të identitetit dhe pasaportave elektronike’, ndërmjet Ministrisë së Brendshme të Republikës së Shqipërisë dhe Grupimit SAGEM Security dhe Fondit Shqiptaro-Amerikan të Ndërmarrjeve”, të ndryshuar, si dhe të ligjit nr. 10129, datë 11.5.2009, “Për gjendjen civile”, të ndryshuar,

UDHËZOJ:

1. Shtetasi shqiptar (në vijim “shtetasi”) aplikon për t’u pajisur me pasaportë biometrike:
a) brenda vendit, në zyrat e aplikimit të përcaktuara nga Ministria e Brendshme, në bashkëpunim me njësitë e vetëqeverisjes vendore; 
b) jashtë vendit, në zyrat e përfaqësive diplomatike/konsullore, të përcaktuara nga Ministria për Evropën dhe Punët e Jashtme.
    2. Shtetasi, i cili aplikon për herë të parë për t’u pajisur me pasaportë biometrike, sipas germës “a”, të pikës 1, të këtij udhëzimi, plotëson online nëpërmjet portalit e-Albania, formularin e vetëdeklarimit me fotografi. Formulari i vetëdeklarimit online, i përcillet elektronikisht Drejtorisë së Përgjithshme të Policisë së Shtetit. Formularin e vetëdeklarimit online e plotësojnë dhe shtetasit që nuk aplikojnë për herë të parë, të cilët janë pajisur me pasaportë biometrike para datës 31.12.2011.
3. Shtetasi, i cili aplikon për herë të parë për t’u pajisur me pasaportë biometrike, sipas germës “b”, të pikës 1, të këtij udhëzimi, plotëson online nëpërmjet portalit e-Albania formularin e vetëdeklarimit me fotografi. Formulari i vetëdeklarimit online i përcillet elektronikisht Drejtorisë së Përgjithshme të Policisë së Shtetit. 
Në rastet kur shtetasi shqiptar nuk disponon dokumente, të cilat mund të shërbejnë për identifikimin e tij, procesi i verifikimit kryhet nga nëpunësit e autorizuar konsullorë, të cilët përcjellin dokumentacionin në Drejtorinë e Përgjithshme të Policisë së Shtetit. Kjo procedurë përcaktohet me udhëzim të Drejtorit të Përgjithshëm të Policisë së Shtetit. Formularin e vetëdeklarimit online e plotësojnë dhe shtetasit, që nuk aplikojnë për herë të parë, të cilët janë pajisur me pasaportë biometrike para datës 31.12.2011.
4. Në aplikimin për herë të parë për pasaportë biometrike, sipas germës “a”, të pikës 1, të këtij udhëzimi, të dhënat e formularit të vetëdeklarimit me fotografi, verifikohen nga strukturat përkatëse në Drejtorinë e Përgjithshme të Policisë së Shtetit dhe përcillen elektronikisht në zyrën e aplikimit, brenda:
a) 7 ditëve, për aplikimin me procedurë normale; 
b) 1 dite, për aplikimin me procedurë të përshpejtuar.
5. Për ripajisjen e shtetasit me pasaportë, nuk zbatohet procedura e përcaktuar në pikat 2, 3 dhe 4, të këtij udhëzimi. Shtetasi aplikon direkt në zyrat e aplikimit, pas rezervimit online të takimit në portalin qeveritar e-Albania, duke paraqitur kuponin e aplikimit dhe si mjet identifikimi pasaportën ekzistuese. 
6. Blerja e kuponit të aplikimit për pasaportë, mundësohet nga çdo subjekt i autorizuar për shpërndarjen e tij. 
7. Shtetasi, nën moshën 16 (gjashtëmbëdhjetë) vjeç, aplikon për pasaportë në prani të njërit prind, të kujdestarit ligjor ose të përfaqësuesit me prokurë të posaçme.
 8. Shtetasi, deri në moshën 12 (dymbëdhjetë) vjeç, pajisjet me pasaportë pa i marrë shenjat e gishtave ndërsa mbi këtë moshë është e detyrueshme marrja e tyre. 
9. Vlefshmëria e pasaportës për shtetasin nën moshën 16 (gjashtëmbëdhjetë) vjeç është 5 (pesë) vjet. 
10. Pajisja me pasaportë biometrike kryhet sipas afateve të mëposhtme:
a) brenda 15 ditëve nga data e aplikimit me procedurë normale, brenda territorit të Republikës së Shqipërisë;
b) brenda 3 ditëve nga data e aplikimit me procedurë të përshpejtuar, brenda territorit të Republikës së Shqipërisë;
c) brenda 30 ditëve nga data e aplikimit në përfaqësitë diplomatike/konsullore, jashtë territorit të Republikës së Shqipërisë.
11. Tërheqja e pasaportës kryhet pranë drejtorive vendore të policisë, nga shtetasi ose i ngarkuari me prokurë të posaçme, apo nga kujdestari ligjor për të miturit dhe për shtetasit të cilëve u është hequr ose kufizuar zotësia për të vepruar, sipas procedurës përkatëse.
Për raste të parashikuara, sipas germës “b”, pika 1, të këtij udhëzimi, dokumenti pasaportë mund të dërgohet nëpërmjet shërbimit postar të sigurt të shtetit të huaj, në bazë të parapagimit të kryer nga vetë shtetasit që kanë aplikuar.
Me kërkesë të personave të autorizuar, pasaporta dërgohet nëpërmjet shërbimit postar, në vendbanimin, adresën e deklaruar prej tyre. Dërgimi i pasaportës me postë ofrohet vetëm nëse të dhënat e vendbanimit/adresës së deklaruar në formularin e identifikimit përputhen me të dhënat e Regjistrit Kombëtar të Gjendjes Civile.
12. Me kërkesë të personave të autorizuar, pasaporta dërgohet nëpërmjet shërbimit postar, në vendbanimin/adresën e deklaruar prej tyre. Dërgimi i pasaportës me postë ofrohet vetëm nëse të dhënat e vendbanimit/adresës së deklaruar në formularin e identifikimit përputhen me të dhënat e Regjistrit Kombëtar të Gjendjes Civile. 
15. Shtetasi ripajiset me pasaportë, para mbarimit të afatit të vlefshmërisë së pasaportës ekzistuese në rastet e mëposhtme:
a) kur udhëton apo qëndron përkohësisht në shtete që kushtëzojnë hyrjen ose qëndrimin me afatin 6-mujor (gjashtëmujor) të vlefshmërisë së pasaportës. Në këtë rast, pajisja me pasaportë bëhet 6 (gjashtë) muaj përpara;
b) kur ndryshojnë përbërësit e gjendjes civile;
c) kur pasaportës i janë plotësuar fletët me shënime zyrtare;
d) kur pasaporta është deklaruar e humbur;
e) kur pasaporta është kallëzuar e vjedhur;
f) kur pasaporta është dëmtuar fizikisht.
16. Në rastet e parashikuara në shkronjat “a”, “b” dhe “c”, të pikës 15, të këtij udhëzimi, për ripajisjen me pasaportë, subjektet paraqesin për identifikim pasaportën ekzistuese. 
17. Në rastin e parashikuar në shkronjën “d”, të pikës 15 të këtij udhëzimi, shtetasi plotëson në 2 (dy) kopje formularin e vetëdeklarimit të humbjes së pasaportës në zyrën e aplikimit. Një kopje e formularit i dërgohet brenda 24 orëve strukturës përkatëse në Drejtorinë e Përgjithshme të Policisë së Shtetit. Vetëdeklarimi i humbjes së pasaportës mund të kryhet në zyrat e aplikimit, edhe në rastet kur shtetasit nuk aplikojnë për t’u pajisur me pasaportë biometrike. 
Për raste të riaplikimit jashtë vendit, shtetasi plotëson në 2 (dy) kopje formularin e vetëdeklarimit të humbjes së pasaportës, 1 (një) kopje e të cilit i përcillet Drejtorisë së Përgjithshme të Policisë së Shtetit dhe 1 (një) kopje i përcillet zyrës së aplikimit.
18. Në rastet e parashikuara në shkronjën “e”, të pikës 15, të këtij udhëzimi, shtetasi në momentin e aplikimit për t’u ripajisur me pasaportë pranë zyrës së aplikimit apo në përfaqësitë diplomatike/konsullore, paraqet dokumentin përkatës, të lëshuar nga Policia e Shtetit ose policia përgjegjëse.
19. Në rastin e parashikuar në shkronjën “f”, të pikës 15, të këtij udhëzimi, shtetasi në momentin e aplikimit për t’u ripajisur me pasaportë, duhet të paraqesë pasaportën e dëmtuar. Me pasaportë të dëmtuar kuptohet çdo lloj dëmtimi fizik i këtij dokumenti, që përfshin rastet e mëposhtme:
a) të dhënat janë të padëshifrueshme; 
b) është çngjyrosur faqja e të dhënave biometrike; 
c) kur ka dëmtime kimike ose me bojë në ndonjë faqe të pasaportës; 
d) kur konstatohet mungesa, grisja ose dëmtimi fizik i ndonjë faqeje të pasaportës; 
e) kur konstatohet dëmtimi i çipit.
20. Pas prodhimit të pasaportës biometrike, zyra e aplikimit dërgon menjëherë informacion mbi pasaportat e prodhuara në mënyrë shkresore ose elektronike, në strukturën përkatëse të Drejtorisë së Përgjithshme të Policisë së Shtetit, e cila përditëson informacionin në sistemet që përdor Policia e Shtetit, duke realizuar njëkohësisht çaktivizimin e pasaportës së vjetër. 
21. Ruajtja dhe arkivimi i dokumentacionit për prodhimin e pasaportës biometrike, bëhet si më poshtë:
[bookmark: _GoBack]Formularët e vetëdeklarimit me fotografi dhe formularët e aplikimit arkivohen fizikisht nga zyra e aplikimit, e cila krijon dhe bazën e të dhënave për këto dokumente. Ministrisë së Brendshme i sigurohet akses elektronik në këtë bazë të dhënash.
22. Në rast të shkeljes së procedurës së parashikuar në këtë udhëzim, kur nuk përbën vepër penale, ndaj punonjësve të ngarkuar me zbatimin e këtij akti, merren masa disiplinore sipas legjislacionit të posaçëm në fuqi që rregullon marrëdhënien e punës.
23. Drejtoria e Përgjithshme e Gjendjes Civile, ngarkohet për nxjerrjen e formularëve tip të parashikuar në pikat 2 dhe 17, të këtij udhëzimi. 
24. Për zbatimin e këtij udhëzimi ngarkohet Drejtoria e Përgjithshme e Gjendjes Civile dhe Drejtoria e Përgjithshme e Policisë së Shtetit. 
25. Ngarkohet Sekretari i Përgjithshëm të sigurojë zbatimin dhe kontrollin e zbatimit të këtij udhëzimi. 
26. Udhëzimi nr. 308, datë 8.5.2009, i ministrit të Brendshëm, “Mbi pajisjen me pasaportë biometrike të shtetasve”, i ndryshuar, shfuqizohet.
Ky udhëzim hyn në fuqi pas botimit në Fletoren Zyrtare.

MINISTËR I BRENDSHËM
Sandër Lleshaj











 
